L'Ajuntament de Llíria retira arbres en mal estat del nucli urbà
26 de març de 2025

La Regidoria de Medi Ambient de Llíria s'ha vist obligada a retirar un arbre del carrer de l’Hort d’Agustí després de la caiguda d'este exemplar durant les obres de reforma del parc que s'estan dut a terme en esta zona.

Este fet ha posat de manifest el mal estat en què es troba l'arbratge d'este emplaçament, amb una naturalesa deficient de les arrels i una carència en la profunditat de les mateixes que impedix un arrelament consistent en el sòl. Davant esta situació s'ha decidit arrancar tots els arbres per a evitar possibles futures caigudes i es plantaran noves espècies en substitució.

Un cas similar a este és el que es va donar al carrer Pla de l’Arc, on a causa del mal estat dels arbres, l'Ajuntament de Llíria ja va haver d'arrancar-los i substituir-los per uns nous.

En este sentit, la regidora de Medi ambient, Consuelo Morató, ha volgut recordar que “en una zona com la Comunitat Valenciana en risc de desertificació, i on durant gran part de l'any es patixen les inclemències del sol i altes temperatures, és imprescindible proporcionar refugis climàtics en ombra, com oferixen els espais d'arbratge, per als veïns i veïnes del nostre municipi”.

Igualment, ha assenyalat que estes circumstàncies esdevingudes en els arbres del nucli urbà, “reafirmen la necessitat d'actuar als nostres parcs a través de les reformes que estem realitzant, per a donar també solució als problemes estructurals que patixen en els seus elements naturals". A més, Consuelo Morató ha recalcat que "a poc a poc anirem millorant els espais verds per a fer una ciutat més habitable i donar-los una nova vida concorde a les necessitats de la ciutadania".